રાજા શેરસિંહે પછી પોતાની આખી યોજના જાહેર કરતાં કહ્યું, "સૌથી પહેલો ઉપાય તો એ છે કે, આપણે વૃક્ષો કાપનાર માણસોને આપણા સુંદરવનમાંથી ભગાડવા છે, એટલે જેટલાં પણ શિકારી પ્રાણીઓ છે તે બધાં આજથી જ સુંદરવનની સરહદે ચોફેર પોતાનો નિવાસ કરશે. તેમની મદદમાં રહેશે આખી વાનર સેના. ઉપરાંત સમડીઓ, ગીધો, ગરુડો, અજગરો અને જંગલી પાડાઓ પણ સુંદરવનની સરહદથી નજીક જ પોતાનાં ઘરો બનાવશે. તમારા સહુનું હવે એક જ કામ છે કે, વૃક્ષ કાપવા માટે આવેલા એક પણ માણસને તમારે જીવિત છોડવાનો નથી. ચારે બાજુ એટલો ભય ફેલાવી દો કે કોઈ સુંદરવનની તરફ ત્રાંસી નજરે જોઈ જ ના શકે...!